УФ-м и Президент Путин Владимир Къэбэрдей-Балъкъэрым щыпсэухэм къехъуэхъуащ республикэр Урысейм зэрыгухьэрэ илъэс 460-рэ зэрырикъум и щIыхькIэ
Ныбжьэгъу лъапIэхэ!
Сынывохъуэхъу Къэбэрдей-Балъкъэрыр Урысейм зэрыгухьэрэ илъэс 460-рэ зэрырикъумкIэ.
А Iуэхугъуэр ди Хэкум лъэпкъ-къэрал ухуэкIэр щызэфIэувэным и тхыдэм мыхьэнэшхуэ щызиIэу, щIыналъэм исхэм я псэукIэм зыкъезыгъэгъэза пIалъэу уващ. Фэ фригушхуэ хъунущ фи япэ ита нэхъыжьыфIхэм зэуапIэ губгъуэм къыщагъэлъэгъуа лIыхъужьыгъэхэми, я псэемыблэж лэжьыгъэми, ди зэхуэдэ щэнхабзэ, псэкупсэ къулеигъэхэр гъэбэгъуэным абыхэм хуащIа хэлъхьэныгъэшхуэхэми.
УзыщыгуфIыкIынщ Къэбэрдей-Балъкъэрым и цIыхубэр я адэхэм, адэшхуэхэм я уэсятхэм зэрытетыр, абыхэм зыми емыщхь я лъэпкъ хабзэхэр зэрахъумэр. Фи гуащIэрэ мурад фщIыхэм фазэрыхуэкIуэ ерыщагъымкIэ фэ фыхущIокъу фи щIыналъэр нэхъри зэIузэпэщ хъуным, ефIэкIуэным. Нобэ фи пащхьэ къалэнышхуэхэр къитщ, республикэм и экономикэр гъэбыдэным, абы и социальнэ, транспорт, турист инфраструктурэр егъэфIэкIуэным, зэпIэзэрытыныгъэмрэ жылагъуэ зэгурыIуэныгъэмрэ къызэгъэпэщыным хуэунэтIауэ.
ЕхъулIэныгъэ, мамырыгъэ фиIэну, фи мурадхэр къывэхъулIэну — Къэбэрдей-Балъкъэрымрэ зэрыщыту Урысеймрэ яфI зыхэлъ Iуэхухэр къывдэхъуну!
МахуэшхуэмкIэ!
